Gewilde sjokolade van mark af na 50 jaarChocolate Log, die sjokoladestafie wat Suid-Afrikaners donkiejare lank al ken, is van Augustus nie meer op winkelrakke beskikbaar nie. Nestlé, die maatskappy wat dié romerige malvalekker-sjokolade vervaardig, sê die besluit om Chocolate Log uit die mark te verwyder is om meer innovasie toe te laat. “Dit is ons doel om lekkerder en gesonder opsies aan ons kliënte te bied. Ons weet een van die groot dryfkragte in die sjokolade-kategorie is innovasie en dat verbruikers lief is vir nuwe produkte.” “Met dit alles in ag geneem moet ons sekere produkte uit die mark verwyder sodat ons nuwes kan bekendstel,” sê Nestlé in ŉ verklaring. Heelwat Suid-Afrikaners het op Twitter laat hoor hoe dié sjokolade deel was van hul kinderjare en dat hulle hartseer is dat dit nie meer beskikbaar gaan wees nie. “Chocolate Log was ŉ gewilde handelsmerk vir meer as 50 jaar en ons bedank ons lojale kliënte vir hul ondersteuning deur die jare. Ons verstaan die besluit om dit te onttrek bring teleurstelling,” sê Nestlé. Nestlé se grootste mededinger Cadbury het in 2017 ook produksie van die gewilde Tempo-sjokolade na meer as 30 jaar beëindig en dit vervang met 5-Star. Nestlé het aangedui dat hy van plan is om ŉ verskeidenheid nuwe sjokolades in die volgende paar maande bekend sal stel om die leemte van die Chocolate Log te vul.